SAPD tree weer nie op teen rassistiese werknemer nieFoto: SAPD/Facebook Die vakbond Solidariteit het Woensdag bekend gemaak dat hy ingevolge artikel 60 van die Wet op Diensbillikheid ŉ saak by die Kommissie vir Versoening, Bemiddeling en Arbitrasie (KVBA) aanhangig gemaak het teen die Suid-Afrikaanse Polisiediens (SAPD) nadat die SAPD weereens geen daadwerklike stappe teen ŉ rassistiese werknemer gedoen het nie. Solidariteit bring die aansoek nadat ŉ polisielid ondanks die Menseregtekommissie (MRK) se ondersoek wat daartoe gelei het dat hy geskors en afgedank is, weer aangestel is. Dit volg nadat die polisielid op 15 Julie 2015 teenoor witmense uitgevaar het in ’n Facebook-plasing. Die polisielid het hom na sosiale media gewend nadat sy lynhoof geregverdigde dissiplinêre stappe teen hom gedoen het. Een van sy plasings lui ondermeer: “F**k white people, Working under them and with them sucks”. Anton van der Bijl, hoof van Solidariteit se Sentrum vir Billike Arbeidspraktyke, verduidelik dat die betrokke lynhoof volgens standaardprosedure in reaksie op die Facebook-plasing ’n grief by die werkgewer ingedien het. Die SAPD het egter in gebreke gebly om die nodige stappe teen die polisielid te doen, en die lynhoof het gevolglik die Menseregtekommissie (MRK) hieroor genader. “Die MRK se ondersoek het daartoe gelei dat die SAPD die persoon moes skors en uiteindelik in Maart 2016 afgedank het,” het Van der Bijl gesê. “Hierdie geval is net weereens ŉ bewys van hoe mense in gesagsposisies selektief met rassisme omgaan, vandaar Solidariteit se onlangse veldtog teen selektiewe rassisme.”